ΚΑΝΟΝΙΣΜΟΣ (ΕΚ) αριθ. 411/98 ΤΟΥ ΣΥΜΒΟΥΛΙΟΥ της 16ης Φεβρουαρίου 1998 σχετικά με συμπληρωματικούς κανόνες προστασίας των ζώων οι οποίοι ισχύουν για τα οδικά οχήματα που χρησιμοποιούνται για τη μεταφορά ζώων σε ταξίδια με διάρκεια άνω των οκτώ ωρών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

την οδηγία 91/628/ΕΟΚ του Συμβουλίου, της 19ης Νοεμβρίου 1991, για την προστασία των ζώων κατά τη μεταφορά (1), και ιδίως το άρθρο 13 παράγραφος 1,

την πρόταση της Επιτροπής,

Εκτιμώντας:

ότι, σύμφωνα με το άρθρο 5 παράγραφος 1, σημείο 1, στοιχείο γ) της οδηγίας 91/628ΕΟΚ, καλόν είναι να καθοριστούν οι ισχύουσες για τα μεταφορικά μέσα απαιτήσεις οι οποίες είναι ικανές να εξασφαλίζουν την τήρηση των κοινοτικών απαιτήσεων για την καλή διαβίωση των ζώων, ιδίως δε εκείνες που πρέπει να καθοριστούν σύμφωνα με το άρθρο 13, παράγραφος 1 7

ότι για τις μεταφορές των κατοικιδίων μόνοπλων και των κατοικίδιων βοοειδών, αιγοπροβάτων και χοίρων και για ταξίδια τα οποία διαρκούν περισσότερο από οκτώ ώρες, είναι αναγκαίο να θεσπιστούν, για τον τύπο μεταφορών που καλύπτει ο παρών κανονισμός, κανόνες συμπληρωματικοί των κανόνων που προβλέπονται στο κεφάλαιο VII, σημείο 3 του παραρτήματος της οδηγίας 91/628/ΕΟΚ οι οποίοι ισχύουν για τα χρησιμοποιούμενα μεταφορικά μέσα 7

ότι, ως επί το πλείστον, οι μεταφορές ζώων που ανήκουν στα προαναφερόμενα είδη πραγματοποιούνται οδικώς 7 ότι, επομένως, είναι σκόπιμο να θεσπιστούν, σε πρώτη φάση, οι συμπληρωματικοί κανόνες στους οποίους πρέπει να ανταποκρίνονται τα οδικά οχήματα, ούτως ώστε να μπορούν να χρησιμοποιούνται για τη μεταφορά ζώων που ανήκουν στα προαναφερόμενα είδη για ταξίδια με διάρκεια άνω των οκτώ ωρών 7

ότι, ωστόσο, οι συμπληρωματικοί αυτοί κανόνες, στους οποίους πρέπει να ανταποκρίνονται τα οδικά οχήματα, θεσπίζονται με την επιφύλαξη μελλοντικών μέτρων που ενδέχεται να θεσπιστούν αργότερα όσον αφορά τους συμπληρωματικούς κανόνες που ισχύουν για τη μεταφορά ζώων με άλλα μεταφορικά μέσα, ιδίως δε τη μεταφορά με σιδηρόδρομο και πλοίο 7 ότι, μέχρις ότου θεσπιστούν τα μελλοντικά αυτά μέτρα, οι διατάξεις της παραγράφου 3 του κεφαλαίου VII του παραρτήματος της οδηγίας 91/628/ΕΟΚ εξακολουθούν να ισχύουν για τη μεταφορά ζώων με τα άλλα αυτά μεταφορικά μέσα 7

ότι, για να εξασφαλιστεί η καλή διαβίωση των εν λόγω ζώων, οι συμπληρωματικοί κανόνες πρέπει να προβλέπουν ορισμένες ειδικές υποχρεώσεις όσον αφορά ιδίως την προσπέλαση στο όχημα, το διαχωρισμό των ζώων με κινητά χωρίσματα, τις λεπτομέρειες σίτισης και ποτίσματος των ζώων και τον κατάλληλο αερισμό είτε μέσω συστήματος μηχανικού αερισμού, είτε μέσω συστήματος που εξασφαλίζει την τήρηση καθορισμένου φάσματος θερμοκρασιών 7

ότι η επιλογή ενός από τα δύο προαναφερόμενα συστήματα δεν πρέπει να θίγει την αρχή της ελεύθερης κυκλοφορίας των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Όταν η διάρκεια του ταξιδιού που καθορίζεται στο κεφάλαιο VII, σημείο 2 του παραρτήματος της οδηγίας 91/628/ΕΟΚ παρατείνεται πέραν των οκτώ ωρών, τα οδικά οχήματα που χρησιμοποιούνται για τη μεταφορά των κατοικίδιων μόνοπλων και των βοοειδών, αιγοπροβάτων και χοίρων εντός της Κοινότητας, πρέπει να πληρούν τις συμπληρωματικές απαιτήσεις του παραρτήματος του παρόντος κανονισμού.

Άρθρο 2

Το αργότερο την 31η Δεκεμβρίου 2003, η Επιτροπή θα υποβάλει στο Συμβούλιο έκθεση η οποία θα έχει εκπονηθεί βάσει γνώμης της κτηνιατρικής επιστημονικής επιτροπής, με θέμα την εφαρμογή του παρόντος κανονισμού, και ειδικότερα την εφαρμογή των διαφόρων συστημάτων αερισμού, και θα συνοδεύεται από τυχόν ενδεδειγμένες προτάσεις που θα λαμβάνουν υπόψη τα συμπεράσματα της εν λόγω έκθεσης.

Το Συμβούλιο αποφασίζει με ειδική πλειοψηφία επί των προτάσεων αυτών, το αργότερο έξι μήνες μετά την υποβολή τους.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Ιουλίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Φεβρουαρίου 1998.

Για το Συμβούλιο

Ο Πρόεδρος

J. CUNNINGHAM

(1) ΕΕ L 340 της 11. 12. 1991, σ. 17 7 οδηγία όπως τροποποιήθηκε τελευταία με την οδηγία 95/29/ΕΚ (ΕΕ L 148 της 30. 6. 1995, σ. 52).

ΠΑΡΑΡΤΗΜΑ

ΣΥΜΠΛΗΡΩΜΑΤΙΚΟΙ ΚΑΝΟΝΕΣ ΠΟΥ ΙΣΧΥΟΥΝ ΓΙΑ ΤΑ ΟΧΗΜΑΤΑ ΤΑ ΟΠΟΙΑ ΧΡΗΣΙΜΟΠΟΙΟΥΝΤΑΙ ΓΙΑ ΤΗ ΜΕΤΑΦΟΡΑ ΖΩΩΝ ΣΕ ΤΑΞΙΔΙΑ ΤΩΝ ΟΠΟΙΩΝ Η ΔΙΑΡΚΕΙΑ ΥΠΕΡΒΑΙΝΕΙ ΤΙΣ ΟΚΤΩ ΩΡΕΣ

1. ΣΤΡΩΜΝΗ

Με την επιφύλαξη των διατάξεων που προβλέπονται στο κεφάλαιο Ι.Α., σημείο 5, δεύτερη φράση, του παραρτήματος της οδηγίας 91/628/ΕΟΚ, πρέπει να παρέχεται στα ζώα κατάλληλη στρωμνή:

α) η οποία να εγγυάται την άνεσή τους και η ποσότητα της οποίας μπορεί να ποικίλλει ανάλογα με:

- τα είδη και τον αριθμό των μεταφερόμενων ζώων,

- τη διάρκεια του ταξιδιού,

- τις ατμοσφαιρικές συνθήκες 7

β) η οποία να επιτρέπει προσήκουσα απορρόφηση και αποκομιδή των περιττωμάτων.

2. ΣΙΤΙΣΗ

Όταν, έχοντας υπόψη το είδος και την κατηγορία των μεταφερόμενων ζώων καθώς και τη διάρκεια του ταξιδιού που αναφέρονται στο κεφάλαιο VII, σημείο 4 του παραρτήματος της οδηγίας 91/628/ΕΟΚ, χρειάζεται να σιτιστούν τα ζώα κατά τη διάρκεια της μεταφοράς τους, θα πρέπει να εφαρμόζονται οι ακόλουθες διατάξεις:

α) το όχημα που χρησιμοποιείται για τη μεταφορά πρέπει να μεταφέρει επαρκή ποσότητα κατάλληλων ζωοτροφών ούτως ώστε να καλύπτονται οι ανάγκες σίτισης των ζώων αυτών κατά το συγκεκριμένο ταξίδι 7

β) κατά τη διάρκεια του ταξιδιού, οι ζωοτροφές πρέπει να προστατεύονται από κακοκαιρίες και ακαθαρσίες, όπως ιδίως η σκόνη, τα καύσιμα, τα καυσαέρια, καθώς και τα περιττώματα των ζώων 7

γ) όταν θα πρέπει να χρησιμοποιείται ειδικός εξοπλισμός αναγκαίος για τη σίτιση των ζώων (συγκεκριμένα φάτνες, υποδοχές ή κάθε άλλο κατάλληλο μέσο για τη διανομή των ζωοτροφών), ο εξοπλισμός αυτός πρέπει να μεταφέρεται μέσα στο όχημα, να είναι κατάλληλος για τον επιδιωκόμενο σκοπό, να καθαρίζεται πριν και μετά από κάθε χρήση και να απολυμαίνεται μετά από κάθε ταξίδι 7

δ) όταν χρησιμοποιούνται για τη σίτιση σκεύη όπως αυτά που αναφέρονται ανωτέρω, πρέπει να είναι σχεδιασμένα έτσι ώστε να μην τραυματίζουν τα ζώα και να είναι δυνατή, αν χρειαστεί, η προσαρμογή τους σε ένα σταθερό σημείο του οχήματος προκειμένου να αποφεύγεται το ενδεχόμενο ανατροπής τους. Όταν το όχημα βρίσκεται σε κίνηση και τα σκεύη αυτά δεν χρησιμοποιούνται, πρέπει να φυλάσσονται σε μέρος του οχήματος στο οποίο τα ζώα δεν έχουν πρόσβαση.

3. ΠΡΟΣΠΕΛΑΣΗ

Τα οχήματα που χρησιμοποιούνται για τη μεταφορά πρέπει να διαθέτουν εξοπλισμό ο οποίος να επιτρέπει άμεση προσπέλαση, ανά πάσα στιγμή, προς όλα τα μεταφερόμενα ζώα, ώστε να είναι δυνατή η επιθεώρησή τους και η παροχή κάθε κατάλληλης φροντίδας, συμπεριλαμβανομένων, ειδικότερα, της σίτισης και του ποτίσματός τους.

4. ΑΕΡΙΣΜΟΣ

Το όχημα πρέπει να διαθέτει κατάλληλο σύστημα αερισμού, ώστε να διασφαλίζονται διαρκώς οι συνθήκες καλής διαβίωσης των μεταφερόμενων ζώων, λαμβανομένων ιδίως υπόψη των εξής κριτηρίων:

- του προβλεπόμενου ταξιδιού και της διάρκειάς του,

- του σχεδιασμού του χρησιμοποιούμενου οχήματος (ανοικτό ή κλειστό),

- της θερμοκρασίας των εσωτερικών χώρων και του εξωτερικού περιβάλλοντος, όπως προκύπτει από τις ατμοσφαιρικές συνθήκες που μπορούν να εμφανιστούν κατά το προβλεπόμενο ταξίδι,

- των φυσιολογικών αναγκών των μεταφερόμενων ειδών,

- της πυκνότητας φόρτωσης που προβλέπεται στο κεφάλαιο VI του παραρτήματος της οδηγίας 91/628/ΕΟΚ και του διαθέσιμου χώρου που υπάρχει πάνω από τα ζώα.

Το σύστημα αυτό πρέπει επιπλέον να έχει σχεδιαστεί έτσι ώστε:

- να μπορεί να χρησιμοποιείται οποιαδήποτε στιγμή, όταν τα ζώα είναι εκτός του οχήματος, είτε αυτό βρίσκεται εν στάσει είτε εν κινήσει,

- να εξασφαλίζεται αποτελεσματική κυκλοφορία καθαρού αέρα.

Για την επίτευξη του στόχου αυτού, οι ενεχόμενοι φορείς πρέπει να εγκαθιστούν:

- είτε ένα σύστημα μηχανικού αερισμού, το οποίου οι λεπτομέρειες λειτουργίας θα καθορισθούν αφού ζητηθεί η γνώμη της κτηνιατρικής επιστημονικής επιτροπής, σύμφωνα με τη διαδικασία που προβλέπεται στο άρθρο 17 της οδηγίας 91/628/ΕΟΚ,

- είτε ένα σύστημα αερισμού που θα εξασφαλίζει εντός του οχήματος την τήρηση φάσματος θερμοκρασιών από 5 °C έως 30 °C για όλα τα ζώα, με ανοχή + 5 °C ανάλογα προς την εξωτερική θερμοκρασία. Επιπλέον, το σύστημα αυτό πρέπει να συνδυασθεί με κατάλληλη διάταξη ελέγχου.

Η δυνατότητα επιλογής ενός από τα προαναφερόμενα δύο συστήματα δεν θίγει την αρχή της ελεύθερης κυκλοφορίας των ζώων.

5. ΧΩΡΙΣΜΑΤΑ

5.1. Το όχημα πρέπει να διαθέτει χωρίσματα που να επιτρέπουν τη διαμόρφωση χωριστών διαμερισμάτων.

5.1.1. Τα χωρίσματα πρέπει να κατασκευάζονται κατά τρόπο ώστε να μπορούν να τοποθετούνται σε διάφορες θέσεις, έτσι ώστε το μέγεθος του διαμερίσματος να μπορεί να προσαρμόζεται στις ιδιαίτερες ανάγκες, τον τύπο, το μέγεθος και τον αριθμό των ζώων.

6. ΠΟΤΙΣΜΑ

6.1. Το όχημα πρέπει να διαθέτει διάταξη που να επιτρέπει τη σύνδεσή του με παροχή ύδατος κατά τις στάσεις.

6.1.1. Το όχημα πρέπει να είναι εξοπλισμένο με σταθερές ή κινητές διατάξεις ποτίσματος των ζώων, κατάλληλες για τα διάφορα είδη, όπως π.χ. φάτνες, γαβάθες, ή θηλές, έτσι ώστε να είναι δυνατό το πότισμα των ζώων επί του οχήματος. Οι διατάξεις αυτές πρέπει να είναι σχεδιασμένες κατά τρόπον ώστε να μην υπάρχει κίνδυνος τραυματισμού των ζώων.

6.2. Σε περίπτωση μεταφοράς χοίρων, με την επιφύλαξη των διατάξεων που προβλέπονται στα σημεία 6.1 και 6.1.1, τα οχήματα πρέπει, ανάλογα με το προβλεπόμενο ωφέλιμο φορτίο και λαμβανομένου υπόψη του αριθμού των μεταφερόμενων ζώων καθώς και των στάσεων που προβλέπονται κατά τη διάρκεια του ταξιδιού, να είναι εξοπλισμένα με μια ή περισσότερες δεξαμενές ύδατος με επαρκή χωρητικότητα ώστε να είναι δυνατό το πότισμα των ζώων, κατά τη διάρκεια του ταξιδιού, ανάλογα με τις ανάγκες τους.

Οι δεξαμενές αυτές πρέπει να είναι σχεδιασμένες έτσι ώστε να μπορούν να στραγγίζονται και να καθαρίζονται μετά από κάθε ταξίδι και να είναι εφοδιασμένες με σύστημα που να επιτρέπει να ελέγχεται η στάθμη του περιεχομένου τους προκειμένου να μπορούν να πληρούνται οποτεδήποτε ενδείκνυται κατά τη διάρκεια του ταξιδιού. Πρέπει να συνδέονται με διάταξη ποτίσματος στο εσωτερικό του διαμερίσματος, η οποία να διατηρείται σε καλή κατάσταση λειτουργίας ώστε οι χώροι να έχουν πρόσβαση στο νερό ανά πάσα στιγμή. Πέραν αυτού, ένα σύστημα ύγρανσης των χοίρων, όπως ο καταιωνισμός, μπορεί να χρησιμοποιείται εκ παραλλήλου προς τη διάταξη που προβλέπεται ανωτέρω.